Author: user
Last saved by: spano
Company: MF-SR

Predkladacia správa

Ministerstvo financií Slovenskej republiky iniciatívne, ako reakciu na proces monitorovania plnenia negociačných záväzkov SR predkladá správu o  zavádzaní vnútorného auditu v Slovenskej republike.

Do právneho poriadku SR bol pojem vnútorný audit  zavedený zákonom č. 502/2001 Z. z. o finančnej kontrole a vnútornom audite a o zmene a doplnení niektorých zákonov, ktorý nadobudol účinnosť dňom 1. januára 2002. Cieľom vnútorného auditu je napomáhať plneniu úloh ústredného orgánu a jeho organizácií systematickým prístupom a disciplinovaným prístupom k hodnoteniu finančného riadenia a rizík vyplývajúcich z ich činnosti .

V Pravidelnej správe Európskej komisie o pripravenosti SR na členstvo v EÚ z 9.októbra 2002 sa konštatuje dosiahnutie pokroku v danej oblasti, hlavne prijatím potrebných legislatívnych úprav v oblasti tak vnútornej, ako aj vonkajšej kontroly. Potrebné je však vytvorenie a implementácia spoľahlivého systému zabezpečenia vnútornej finančnej kontroly a dobudovanie potrebnej inštitucionálnej štruktúry. V oblasti vonkajšej kontroly je nevyhnutné ďalšie posilnenie nezávislosti Najvyššieho kontrolného úradu SR. Potrebné je posilnenie kapacít pre riadenie predvstupových fondov a budúcich štrukturálnych fondov a Kohézneho fondu.

Cieľom predkladaného materiálu je informovať vládu SR o aktivitách ministerstva pri zabezpečovaní administratívnych kapacít vnútorného auditu, prijímaní zostávajúcich vykonávacích predpisov k vnútornému auditu,   posilňovaní funkčnej nezávislosti, odborného vzdelávania vnútorných audítorov, o realizácii Peer-Review a navrhnúť ďalšie riešenia a odporúčania.  

Úspešnosť celého procesu zavádzania vnútorného  auditu na Slovensku nesmie byť ohrozená nedostatkom finančných prostriedkov potrebných  na získavanie vnútorných audítorov, ich technické vybavenie a najmä kontinuálny a permanentný proces vzdelávania. Nesplnenie minimálnych kritérií primeranej finančnej kontroly a vnútorného auditu znamená neudelenie akreditácie pre Rozšírený decentralizovaný systém riadenia (ang. skratka EDIS), ohrozenie možnosti čerpať pomoc z európskych fondov a vo všeobecnosti stratu dôveryhodnosti SR pred orgánmi Európskych spoločenstiev.
  
Vzhľadom na naliehavosť zabezpečenia úloh v návrhu uznesenia vlády SR a nadväzujúcej prípravy podkladov do posledných monitorovacích tabuliek príslušných negociačných kapitol  (predloženie Európskej komisii do 27. júna 2003) pred prípravou súhrnnej monitorovacej správy (Comprehensive Monitoring Report) je potrebné prerokovať materiál  najneskôr do konca mája 2003.

Materiál sa predkladá bez rozporov.